A minősítés során a bizottság vizsgálta a parkolási viszonyokat, a vizesblokkok állapotát, tisztaságát, a strand akadálymentesítésének szintjét, a környezet állapotát, a játszóterek minőségét, árnyékoltságát. Figyelembe vették a sportolási lehetőségeket, de a gyerekbarát szempontokra (pelenkázó, családi öltöző) is odafigyeltek. Minősítették a strandi vendéglátóhelyeket és egyéb szolgáltatásokat (WIFI, értékmegőrző stb).
A kiírás szerint a különdíjat az a strand kapja, amely leginkább odafigyel a környezetvédelmi szempontokra az üzemelés során, illetve a környezeti nevelésben is az élen jár. Takarékos vízhasználat, megújuló energia használata, kerékpáros megközelíthetőség, állatvédelem a strandon és helyi termékek forgalmazása – mind-mind egy-egy bírálati szempont volt.